《夜何长三叠寄周参政伯温邬佥院本初 其三》
元代·王逢

夜何长，日苦短，夜长复寒日不暖。欃枪参旗烛云䍐，树树梅花落羌管。

江南布衣双鬓苍，岁阑独立气慨慷。夜冠礼乐制孔良，路迢无由贡明堂。

夜何长，启明耿耿天东方。

作者简介：（1319—1388）元明间常州府江阴人，字原吉。元至正中，作《河清颂》，台臣荐之，称疾辞。避乱于淞之青龙江，再迁上海乌泥泾，筑草堂以居，自号最闲园丁。辞张士诚征辟，而为之划策，使降元以拒朱氏。明洪武十五年以文学录用，有司敦迫上道，坚卧不起。自称席帽山人。诗多怀古伤今，于张氏之亡，颇多感慨。有《梧溪诗集》七卷，记载元、明之际人才国事，多史家所未备。